  Анжелика Тихонова корреспондент Удмуртиысь тужгес яркыт адямиослэн туспуктэмъёссы Пельняньлэн дунневыл нуналаз ӧтёнэн кар билбордъёсын возьматэмын луозы. Удмуртъёслэн йӧскалык дӥсен туспуктэмъёссы фестиваль дорозь толэзьлы азьвыл, 2017-тӥ арын толшоре потозы. Со сярысь иворъёсъя «Удмуртия» агентстволэн корреспондентэзлы вераз ужрадэз огез радъясь Екатерина Калентьева. «Фестивальлэн тусъёсыз» ӵектослы 7–8 адямиез бырйыны чакламын. Соослэсь туспуктэмъёссэс быдэс карын 2017-тӥ ар кутсконын ошылозы. Соос 11-тӥ тулыспалэ ортчоно фестивале ӧтёзы. Конкурслы йылпумъянъёс лэсьтозы 10-тӥ толсур бере», — вераз проект-менеджер. Радъясьёслэн верамзыя, таиз арысен шулдыръяськонэ куноосты ӧтчалозы асьсэос элькунамы улӥсьёс. Фотомодали луыны котькуд мылкыд карись быгатэ. Вормисьёсты бырйыны критерийёс юнматэмын ӧвӧл на. Нимысьтыз саклык висъяны малпало туспуктэмысь учкисьлэн лулызлы, возьматонлэн йылоллыкезлы. Конкурслы туспуктэмын адями кыӵе ке яратоно уженыз вырыны быгатэ: пельнянь кутыны, выжыкылъёс лыдӟыны, черсыны но мукет. Быръем адямиосын ӧнерчиос ужалозы: костюмеръёс, визажистъёс, туспуктӥсьёс но удмурт сямъёсты тодӥсь-валасьёс. Элькунамы тужгес тодмо удмурт луон понна 10-тӥ толсурозь  туспуктэмъёсты конкурсэз радъясьёслы ваёно (Пушкинской урам, 250-тӥ юрт) яке электрон почта пыр келяно (info@pelmenfest.ru) . Тодады вайытом, туэ пельнянь фестивальын тужгес трос пельнянь сиёнъя дунне рекорд пуктыны чакламын. Нош туризмъя «Пельменный уикенд» маршрут, кытчы фестивале вуылон но пыре, таяз арын Россиысь тужгес устоез ужрад тур луиз. Тегъёс: Лулчеберет Туризм Ижкар Удмуртия фестиваль пельнянь  